钦定古今图书集成/明伦汇编/氏族典/第367卷 > 《廖用贤尚友录》 > 谭全播
## 钦定古今图书集成/明伦汇编/氏族典/第367卷 > 《廖用贤尚友录》 > 谭全播

按《五代史谭全播传》：全播，南康人也，勇敢有识略。唐
末，群盗起南方，全播乃聚兵为盗，众推全播为主，全
播曰：“诸君徒为贼乎？而欲成功也？若欲成功，当得良
帅。”众乃立卢光稠为帅。是时，王潮攻陷岭南，全播攻
潮，取其虔、韶二州。梁初，江南岭表悉为吴与南汉分
据，而光稠独以虔、韶二州请命于京师。太祖为置百
胜军，以光稠为防御使。开平五年，光稠病，以符印属
全播，全播不受。光稠卒，全播立其子延昌而事之。延
昌好游猎，其将黎求闭门拒延昌，延昌见杀，求自立。
求暴病死，其将李彦图自立。彦图死，州人相率诣全
播第请之，全播乃遣使请命于梁，拜防御使。全播治
虔州七年，有善政。杨隆演遣刘信攻破虔州，以全播
归广陵，卒。